钦定古今图书集成/明伦汇编/宫闱典/第131卷 > 任守忠
## 钦定古今图书集成/明伦汇编/宫闱典/第131卷 > 任守忠

按《宋史宦者传》：“守忠字稷臣，荫入内黄门，累转西头
供奉官，领御药院，坐事废。久之，复故官，稍迁上御药
供奉。初，章献后听政，守忠与都知江德明等交通请
谒，权宠过盛。仁宗亲政，出为黄州都监，又谪监英州
酒税，稍迁潭州都监，徙合流镇。西鄙用兵，又为秦凤、
泾原路驻泊都监，以功再迁东染院使、内侍押班，出”
为定州钤辖，加内侍副都知，累迁宣政使、洋州观察
使，为入内都知。仁宗未有嗣，属意英宗。守忠居中建
议，欲援立昏弱，以徼大利。及英宗即位，拜宣庆使、安
静军留后。守忠又语言诞妄，交乱两宫，于是知谏院
司马光论守忠离间之罪，为国之大贼，民之巨蠹，乞
斩于都市。英宗犹未行，宰相韩琦出空头敕一道，参
政欧阳修已签，赵概难之，修曰：“第书之，韩公必自有
说。”琦遂坐政事堂，立守忠庭下，曰：“汝罪当死，贬保信
军节度副使，蕲州安置”，取空头敕填与之，即日押行。
琦意以为少缓则中变也。守忠久被宠幸，用事于中，
人不敢言其过。及贬，中外快之。久之，起为左武卫将
军，致仕，卒，年七十九。